Author: mora21
Company: Mora Kollegium

FÜST MILÁN
(1888. július 17. – 1967. július 24.)

"Életrajzom nincs is, csak munkarajzom van."
1888. július 17-én születik meg Budapesten a Hársfa utca 6. sz. házban Fürst Milán Konstantin. 
1896. Apja, Fürst Ignác meghal. Anyja (Weisz Jozefa) dohánytőzsdéhez jut a Dohány utca 63. sz. házban. Itt élnek nehéz körülmények között - a trafik mögötti szobában - közel húsz évig. Füst életének egyik legmeghatározóbb, legellentmondásosabb kapcsolata az édesanyjához való viszonya. 1903. Tüdővérzést kap; utókezelésként egy hónapot tölt Abbáziában. Bár felépül, ettől kezdve állandó halálfélelemben él, betegségeit aggodalmasan számon tartja.
1904. Elkezdi a naplóírást, melyet 1944-ig, a jegyzetfüzetek eltűnéséig folytat.
1908. Bekapcsolódik a Nyugat indításába; itt jelenik meg első írása Peter Altenbergről. Megismerkedik Osvát Ernővel, "halálos barátjával", akinek kezdetben ösztönző, utóbb bénító hatása Füstöt élete végéig kíséri.
1909. A Nyugatban megjelenik első verse (Szétforgácsolt erők), tanulmánya (Gondolatok vázlata a külső és belső szemléletről), cikke (Szigeti József). A folyóirat rendszeres munkatársa lesz. Kosztolányival, Karinthyval, Tóth Árpáddal, Nagy Zoltánnal, Somlyó Zoltánnal kerül közelebbi barátságba.
1910. Megírja az Aggok a lakodalmon című sorstragédiáját.
1912. Jogi doktorátust szerez. 1921-ig a főváros több felsőkereskedelmi iskolájában közgazdaságtant tanít. Szenvedélyes pedagógus.
1914. Megjelenik első kötete, a Változtatnod nem lehet. Egy újsághír alapján megírja a Boldogtalanok című drámáját, melyet a Nyugat is közöl. Berlinben eléri a darab előadását, de a háború kitörése elsöpri a bemutatót.
1916 tavaszán meghal édesanyja. Füst az Angyal utcába költözik.
1917. Elkészül a Nevetők című első kisregényének első változatával.
1918-1919. A Vörösmarty Akadémia ügyészévé választják, majd részt vesz az Alkotó Művészek és Tudományos Kutatók Szövetsége megszervezésében.
1919. Átdolgozott részleteket jelentet meg a Naplóból a (Földi Mihály szerkesztésében megjelenő) Új Idők című folyóiratban. A siker hatására előfizetőket gyűjt a Napló kiadáshoz, ami évtizedekre egyik legnagyobb ambícióva lett.
Megírja A lázadó című első egyfelvonásosát.
1920-ben politikai szerepvállalása miatt iskolájában fegyelmi eljárást indítanak ellene; nyugdíjaztatását kéri. Kitanulja a szűcsmesterséget.
Megírja Advent című kisregényét; megjelenik könyv alakban a Nevetők.
1921. Az Athenaeum pályázatán első díjat nyer Az aranytál című kisregényével. Megjelenik második verseskötete, Az elmúlás kórusa; bevezető tanulmányt ír Berzsenyi Dániel válogatott verseihez.
1922. Derkovits Gyula illusztrációival megjelenik az Advent. A pozsonyi Tűz több részletet közöl a naplójegyzetekből.
1923. Megjelenik könyv alakban a Boldogtalanok; elő is adják az Írók Színpadán Forgács Rózsi főszereplésével. Megjelenik a Nevetők német kiadása.
Feleségül veszi volt tanítványát Helfer Erzsébetet. Hosszú olaszországi nászutat tesznek.
1925-1926. Sorra jelennek meg a Nyugatban egyfelvonásosai (Ákoska; A zongora; Atyafiak és a nők)
1927. Több éves gyötrelmes munka után befejezi Catullus című drámáját, melyet a Nyugat közöl.
1928. Súlyos neurózisának kezelésére hat hónapot tölt Baden-Badenben, Georg Grodeck szanatóriumában. A pszichológus rendkívül nagy hatást tesz Füstre, a lélektan területén mesterének tekinti. A kezelésből hazatérőben több nagyvárost meglátogat.
1931. Három hét alatt megírja a "férfikorom fényességének" tartott Negyedik Henrik király című tragédiáját.
1932. Rengeteget fárad a Negyedik Henrik király német fordításának és berlini bemutatásának megszervezésével, amit végül a nácizmus uralomra jutása tesz lehetetlenné.
1933. Megjelenik az Amine emlékezete.
Feleségével meglátogatják Dubrovnikban Déry Tibort, majd a két író hosszabb görögországi utazást tesz.
1934. Írói munkásságának 25 éves jubileumát ünneplik a Zeneakadémián. Megjelennek Válogatott versei.
Feléled a Napló kiadásának terve, megkezdi a jegyzetek átdolgozását.
1935. Elkezdi írni "nagyregényét", A feleségem történetét. A sajátos mondatdallam kidolgozása során negyvenezer oldal vázlatot készít.
1938. Utolsó verse, amely a Nyugatban megjelent: A völgyben.
1940. Megjelenik könyv alakban az Amine emlékezete és a Szakadék. A Szép Szó részletet közöl a Negyedik Henrik királyból, majd - kilenc évvel a megírás után - megjelenik a teljes dráma is.
1942. Hétévi megfeszített munka után befejezi A feleségem történetét. A regény megjelenése csekély visszhangot vált ki.
1943. Újra felvetődik a Napló kiadásának terve; a Hungária Kiadóval szerződést köt és megkezdi a korai jegyzetek - jelentős - átdolgozását.
1944. március 15. A Napló utolsó bejegyzése. A naplófüzetek és átdolgozott részek eltünése után többé nem készít jegyzeteket, a később - többségében - megkerült anyagról nem vesz tudomást.
1945. A Vércse utcai házukat az ostrom alatt bombatalálat éri; néhány hónapig társbérletben laknak. A nélkülözésben több nyugat-európai és amerikai barátjuk siet segítségükre.
1946. Új lakást kapnak a Párisi utca 6. sz. házban.
1947. Rengeteg előadást tart, felolvasásokon vesz részt. Többször szerepel a Magyar Rádióban is.
1948. Szabadegyetemi előadásaihoz emlékezetből rekonstruálja elveszett esztétikáját, mely Látomás és indulat a művészetben címmel jelenik meg. Lukács György és Korniss Gyula bírálata alapján a budapesti egyetemen az esztétika magántanárává habilitálják.
Szellemek utcája címen megjelenik új verseskötete és Véletlen találkozások címen novelláinak első gyűjteménye. 
Kossuth-díjat kap.
1949. Szakadékok címen megjelenteti öt - átdolgozott - kisregényét.
1951. Megkezdi híressé vált előadásait a budapesti egyetem bölcsészkarán. Shakespeare-előadásait nagy tanulmányokban is közzé teszi; lefordítja a Lear királyt. (Ez a felajánlása Rákosi Mátyás hatvanadik születésnapjára.)
1953. Súlyosbodó betegségei tolókocsiba kényszerítik; állandó látási, szív, keringési, légzési, emésztési stb. panaszokkal küzd.
1955. Többéves hallgatás után megjelennek új kisregényei, Őszi vadászat címen. Sikerül elérnie Lear-fordításának megjelentetését.
1956. Megjelenik az Emlékezések és tanulmányok.
A forradalmi eseményekben lehetőségei szerint részt vesz: november 2-án az Irodalmi Újságban jelenik meg, s a rádióban is elhangzik az Emlékbeszéd Thukydidész modorában az elesett hősök sírja felett című írása. November 4-én a Parlamentbe viteti magát: Hruscsovhoz akar felhívást intézni, melyet négy nyelvre lefordítanak, de beolvasni már nem volt idő.
1957. Az elveszett Napló gondolati anyagára építve elkészül az Ez mind én voltam egykor című filozófiai tanmesegyűjteménye.
Megindul munkáinak gyűjteményes kiadása a Magvető Kiadónál.
A Rowohlt Verlag-nál megjelenik A feleségem története.
1958. Megjelenik A feleségem története francia kiadása a Gallimard-nál.
Elkészül a Hábi-Szádi kűzdelmeinek könyve. Konstantin úrfi fiatalsága és Zsiráfkönyv címen elbeszélései és meséi jelennek meg a Móra kiadónál.
Hetvenedik születésnapján kitüntetik.
Új lakásba költöznek; a Hankóczy Jenő 17. sz. alá.
1959. A Boldogtalanok és a Negyedik Henrik király közös kiadása.
1960. Megjelenik A feleségem története lengyelül. Váratlanul nyugdíjazzák az egyetemen.
1961. Öröktüzek címen megjelennek összegyűjtött elbeszélései; befejezi utolsó nagy regényét, A Parnasszus felét.
A feleségem története megjelenik Jugoszláviában.
1962. A Madách Színház Pártos Géza rendezésében bemutatja a Boldogtalanokat.
1963. Hetvenötödik születésnapján szerzői estje az Irodalmi Színpadon.
1964. Harminchárom évvel megírása után a Madách Színház bemutatja a Negyedik Henrik királyt. (Rendező: Pártos Géza; címszerepben: Gábor Miklós)
1965. Irodalmi Nobel-díjra jelölik. Ebből az alkalomból interjút készít vele a svéd rádió.
1966. Az életműkiadás újabb darabja jelenik meg: Drámák. Utószót ír kedves könyvéhez: Dickens Copperfield Dávidjához.
1967. július 24-én meghal. Temetése - akarata szerint - teljes csendben történt.

Az életrajzot írta SZILÁGYI JUDIT